Tourwinnaars | Church Video Streaming Setup
Home live streaming nba 2020 Tourwinnaars
Posted On januari 22, 2020 at 7:06 pm by	admin / Reacties uitgeschakeld voor Tourwinnaars Rooidak-matriekklas van 1959 hou reünie
Van links, agter: Issie Grobler (van den Berg), Marieta Vrey (Markgraaff), Marie Louw (van den Berg), Sus Goosen (Pienaar), Anna Cilliers (Botes), Martha Opperman (Botes) en Malie Wessels
Voor: Johan Ras, Gert Pretorius, Dirk Potgieter, Gert Louwrens, Abe du Plessis, David Bredenkamp en Dirk van der Walt
Anna Cilliers en Martha Opperman is 'n tweeling en sò is Malie Wessels en David Bredenkamp
Die naweek van 17 tot 19 April het 17 van die 1959 matrikulante van Rooidakskool by Bordeaux Jag- en Gasteplaas vir 'n reünie saamgetrek. Vir baie van hulle was dit die eerste ontmoeting en besoek aan Boshof in die 50 jaar na skoolverlating.
Vrydagmiddag het die ou klasmaats een na die ander op die plaas aangekom, party van so ver as Pretoria en Kaapstad. Teen halfagt is aandete geniet. Die vleis wat gebraai is, was afkomstig van Esma (Marais) en Danie de Waal en Sus (Pienaar) en Piet Goosen se plase. Daar is tot laataand gekuier.
Saterdagoggend na ontbyt het Mnr. Danie Nieuwenhuizen, huidige skoolhoof hulle met die skoolbus (nie die ou Geel Kanarie nie) kom haal vir 'n nostalgiese toer deur die dorp en daarna skool toe.
Hulle is by die skool deur leerlinge toegesing en ook vertel van hul trots op die skool, waarna Mnr Nieuwenhuizen hulle toegelig het oor die skool se huidige visie en missie, grondslag en prestasies.
Hulle het ook die geleentheid gehad om deur die skoolgeboue en -gronde te stap en was beïndruk met die netheid daarvan. Voordat hulle vertrek het, is 'n heerlike vingerete in die, vir hulle, nuwe Personeelkamer geniet.
Menige oudleerling se vrese is besweer en almal is daar weg in die vaste wete dat 'n Christelike lewensbeskouing, gesonde dissipline en 'n duidelike plek vir Afrikaans, steeds hoë voorrang geniet – en dat Hoërskool Boshof in goeie hande is!!
Na 'n baie insiggewende besoek aan die Rooidakmuseum (met groot dank aan Grieta Fick) is die groep weer terug na Bordeaux waar hulle die middag saam rugby gekyk en gekuier het voordat daar weer weggelê is aan 'n heerlike aandete met egte Vrystaatse biefstuk, keurig voorberei deur Hennie en Christa de Waal. By dié geleentheid was hulle ook bevoorreg om hul St IV-onderwyseres (Juffrou Rita Jacobs) en haar gade, Nico du Plessis, saam met hulle te hê. Daar is die aand weer lekker gekuier.
Die naweek is Sondagoggend afgesluit met die bywoning van Ds Lindo Pieters se erediens in die NG Kerk, waar sommige van hulle gedoop is en die meeste belydenis van geloof afgelê het.
Na die diens is tee en heerlike versterkings vir die lang pad huis toe geniet by Wisteria Gastehuis, die gebou wat hulle geken het as die ou kraaminrigting. Hier is ook tot siens gesê.
"So het 'n heerlike ONTHOU JY NOG-naweek van herontmoeting, herontdekking en genotvolle samesyn tot 'n einde gekom."
Interessanthede oor 1959 Rooidak Matriekklas
Gerhard Louwrens van Erasmusrand, Pretoria, het vir ons die volgende interessanthede en foto's oor die Rooidak Matriekklas van 1959, wat April hierdie jaar hul 50-jaar reünie gehou het, gestuur.
Daar was 37 leerlinge in daardie matriekklas, 20 seuns en 17 dogters. Vyf is reeds oorlede, naamlik Ansie Jacobs en Pieter du Plessis (Fles) kort na skool en die ander, Koos van der Merwe (Padda), Louis Fourie (Baber) en Bennie Wiese (wat buite Boshof geboer het, die afgelope dekade). Don Botha woon tans in Brasilië en Bennie van Rensburg kon ons glad nie opspoor nie, terwyl Richard de Beer in 'n Versorgingsoord op Viljoenskroon verpleeg word.
Veertien van die 37 het saam in 1948 op Boshof begin skoolgaan en enduit tot 1959 in die klas gebly. Ses van die 14 het die reünie in April op Bordeaux bygewoon.
Op die foto hieronder is hulle van links na regs: Abey du Plessis, Sus Goosen (née Pienaar), Gerhard Louwrens, Marie Louw (née van den Berg). Marieta Vrey (née Markgraaff) en Gert Pretorius.
Die ander was Don Botha (in Brasilië) en Richard de Beer (in 'n versorgingsoord) soos hierbo genoem en Wyle Ansie Jacobs en Bennie Wiese. Die ander vier wat om verskeie redes nie die reünie kon bywoon nie, is Hannes (Mossie) Jacobs (Vanderbijlpark), Flippie Jacobs (Benoni), Bernard Markgraaff (Welkom) en Cecilia (Slaai) du Plessis (née Gerber).
In Standerd 9 was daar drie tweelinge in die klas. Die Roos-tweeling (Anna en Bettie) is egter deur die loop van daardie jaar weg uit Boshof, maar die ander twee tweelinge het tot einde matriek gebly.
Agter op die foto hieronder is die Botes-tweeling, Martha (nou Opperman) en Anna (nou Cilliers) en voor is die Bredenkamp-tweeling, David en Malie (nou Wessels).
Vier van die leerlinge en ons Standerd 4-onderwyseres is boonop met oud-Rooidakkers getroud.
Op die foto hieronder verskyn voor: Malie Bredenkamp en haar gade, Ronnie Wessels (1954), Juf. Rita Jacobs en haar gade, Nico du Plessis (1947), Sus Pienaar en haar gade, Piet Goosen (1958) en Gerhard Louwrens en sy Gade, Hester (van der Watt, onderwyseres 1963 - 1966). Esma Marais en haar gade, Danie de Waal (1947 - 1956), was nie by toe dié foto geneem is nie.